b'\n_START_ARTICLE_\nValkopiirtohein\xc3\xa4\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nValkopiirtohein\xc3\xa4n varret ovat hennot ja pituudeltaan noin 20 senttimetri\xc3\xa4. Varsien latvassa on vaaleita valet\xc3\xa4hki\xc3\xa4 myker\xc3\xb6m\xc3\xa4iseen rykelm\xc3\xa4\xc3\xa4n kasvaneina._NEWLINE_Tapa, jolla kasvi talvehtii, on poikkeuksellinen. Kasvin kasvulehtien alapuolella, kukallisten varsien tyvess\xc3\xa4, on joitain l\xc3\xa4hell\xc3\xa4 toisiaan sijaitsevia suomumaisia alalehti\xc3\xa4. N\xc3\xa4iden lehtien hangoissa syntyy itusilmuja, joita ymp\xc3\xa4r\xc3\xb6iv\xc3\xa4t suomumaiset alalehdet. Sisemm\xc3\xa4t alalehdet erityisesti sis\xc3\xa4lt\xc3\xa4v\xc3\xa4t itusilmun kehittymiseen tarvittavaa ravintoa. Ne ovat lis\xc3\xa4ksi t\xc3\xa4rkkelyspitoisia ja paksuja. Talvella emokasvi kuolee, jolloin viimeist\xc3\xa4\xc3\xa4n silmut irtoavat siit\xc3\xa4. Vesi levitt\xc3\xa4\xc3\xa4 silmuja valkopiirtohein\xc3\xa4n kasvaessa paikalla, joka toisinaan on veden alla. N\xc3\xa4in kasvi levi\xc3\xa4\xc3\xa4 uusille kasvupaikoille. Uudelle kasvupaikalle kulkeuduttuaan silmu kasvattaa juuret ja seuraavan vuoden aikana muodostaa kasvulehti\xc3\xa4 sek\xc3\xa4 kukallisia varsia. Entisten silmusuomujen eli alalehtien hankoihin kasvi kasvattaa itusilmuja. T\xc3\xa4m\xc3\xa4n vuoksi valkopiirtohein\xc3\xa4\xc3\xa4 pidet\xc3\xa4\xc3\xa4n monivuotisena, vaikka itusilmusta itusilmuun kehittyminen kest\xc3\xa4\xc3\xa4kin vain yhden vuoden. Itusilmut ovat valkopiirtohein\xc3\xa4n ainoat elimet, jotka talvehtivat.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nValkopiirtohein\xc3\xa4 kasvaa kosteilla ja m\xc3\xa4rill\xc3\xa4 paikoilla, kuten nevoilla, mutta my\xc3\xb6s keidassoiden kuljuissa ja mets\xc3\xa4lampien rannoilla.\n_START_SECTION_\nLevinneisyys\n_START_PARAGRAPH_\nValkopiirtohein\xc3\xa4\xc3\xa4 kasvaa etel\xc3\xa4isess\xc3\xa4 ja keskisess\xc3\xa4 Suomessa satunnaisesti tai melko harvinaisesti Pello\xe2\x80\x93Rovaniemi\xe2\x80\x93Tervola\xe2\x80\x93Pudasj\xc3\xa4rvi\xe2\x80\x93Paltamo\xe2\x80\x93Sotkamo-linjalle saakka. Linjan pohjois- ja it\xc3\xa4puolella, Kolarissa, Kuusamossa, Suomussalmella ja Sallassa, on vain joitain hajaesiintymi\xc3\xa4._NEWLINE_Pohjois-Amerikassa valkopiirtohein\xc3\xa4\xc3\xa4 kasvaa varsinkin mantereen it\xc3\xa4rannikon osavaltioissa ja Suurten j\xc3\xa4rvien alueella, mutta my\xc3\xb6s l\xc3\xa4nsirannikon osavaltioissa sek\xc3\xa4 Kanadassa Newfoundlandia ja Labradoria, Nunavutia ja Yukonia lukuun ottamassa.'